Biržų rajono savivaldybė

Biržų rajono savivaldybė – administracinis-teritorinis vienetas Lietuvos šiaurėje, Panevėžio apskrityje, Latvijos pasienyje. Centras – Biržai.

Geografija 

Biržų rajono savivaldybės plotas 1476 km² (2,3 proc. Lietuvos ploto). Savivaldybės teritorija yra Mūšos-Nemunėlio žemumoje. Jos paviršius aukštėja iš šiaurės vakarų į pietryčius. Didžiausias aukštis 88 m ties Einoriais, mažiausias – 21 m ties Nemunėlio vidurupiu. Teritorijos šiaurės vakaruose yra dalis Linkuvos kalvagūbrio.

Geologija 
Biržų krašto vidurio ir šiaurės vakarų dalyje yra apie 8000 karstinių įgriuvų. 4,5 proc. teritorijos užima durpynai, didžiausias, 1400 ha Purvų-Butniūnų durpynas. Vyrauja rudžemiai, išplautžemiai, yra smėlžemių, salpžemių, durpžemių, šlynžemių, pavieniais ploteliais apie Biržus – kalkžemių.

Iš naudingųjų iškasenų paminėtini gipsas, žvyras (Paąžuolė, Veliškėnai, Dukurniai ir kiti telkiniai), mineralinis vanduo (Likėnai), durpės, dolomitas.

Klimatas 
Sausio vidutinė temperatūra 5,7 °C, liepos – 16,7 °C. Per metus iškrinta vidutiniškai 605 mm kritulių.

Vandenys 
Biržų rajono savivaldybės šiaurės rytų, šiaurės ir šiaurės vakarų riba teka Nemunėlis, vidurine dalimi – jo intakas Apaščia, vakarine – Mūšos intakas Tatula. Yra 17 ežerų, 2 tvenkiniai, iš jų didžiausias – seniausias Lietuvoje dirbtinis Širvėnos ežeras.

Miškai 
Miškingumas – 26,4 proc. Daugiausia miškų yra teritorijos rytuose, didžiausi – Biržų giria, Vabalninko šilas, Salamiesčio miškas, Medžvalkių miškas. Vyrauja beržynai, mišrieji miškai.

Istorija 

Biržų rajonas sudarytas 1950 m. birželio 20 d. iš buvusios Biržų apskrities 31 apylinkės. 1950–1953 m. rajonas priklausė Šiaulių sričiai. 1955 ir 1957 m. šiek tiek keistos ribos. 1959 m. prie rajono prijungta buvusio Vabalninko rajono 4 apylinkės ir Vabalninkas, 1962 m. prijungtos Rokiškio rajono 5 apylinkės. 1966 ir 1968 m. rajono ribos vėl šiek tiek pakeistos.

1959 m. prie Biržų rajono prijungta panaikinto Vabalninko rajono 4 apylinkės ir Vabalninkas, 1962 m. – Rokiškio rajono 5 apylinkės. Rajono ribos keistos 1955 m., 1957 m., 1966 m., 1968 m. ir 1985 m.

1995 m. vietoj Biržų rajono įsteigta Biržų rajono savivaldybė. Ji buvo pavaldi Panevėžio apskričiai. 2009 m. vasario 27 d. savivaldybės tarybos sprendimu Nr. T-16 įsteigtos 56 seniūnaitijos, papildomu spalio 26 d. sprendimu Nr. T-292 jų skaičius sumažintas iki 54.

|-
| 1950 m.  || 940 || || 31 apylinkė || 1 miestas (Biržai), 1 miesto tipo gyvenvietė (Likėnai)
|-
| 1954 m.  || || || 16 apylinkių ||
|-
| 1959 m.   || 953 || 43 654 || 16 apylinkių || 1 miestas, 1 miesto tipo gyvenvietė
|-
| 1962 m. || 1234 || || 20 apylinkių || 2 miestai (Biržai, Vabalninkas), 1 miesto tipo gyvenvietė
|-
| 1963 m.  || || || 13 apylinkių ||
|-
| 1967 m. || 1493 || 40 600 || ||
|-
| 1970 m.  || 1500 || 41 347 || 13 apylinkių || 2 miestai, 1 miesto tipo gyvenvietė
|-
| 1972 m.  || 1493 || || 13 apylinkių || 2 miestai, 1 miesto tipo gyvenvietė, 3 miesteliai (Kupreliškis, Nemunėlio Radviliškis, Papilys), 496 kaimai, 64 kaimų dalys, 112 viensėdžių
|-
| 1976 m.  || 1476 || 41 000 || 12 apylinkių || 2 miestai, 1 miesto tipo gyvenvietė, 3 miesteliai, 498 kaimai, 58 kaimų dalys, 111 viensėdžių
|-
| 1979 m.  || || 40 666 || 10 apylinkių || 2 miestai, 1 miesto tipo gyvenvietė, 676 kaimo vietovės
|-
| 1984 m.  || 1493 || || 10 apylinkių || 2 miestai, 1 miesto tipo gyvenvietė, 3 miesteliai, 491 kaimas, 69 viensėdžiai
|-
| 1989 m.  || 1476 || 38 515 || 7 apylinkės || 2 miestai, 1 miesto tipo gyvenvietė, 3 miesteliai, 463 kaimai, 56 viensėdžiai
|-
| 2001 m.  || 1476 || 35 417 || 7 kaimo seniūnijos || 2 miestai, 4 miesteliai (Kupreliškis, Nemunėlio Radviliškis, Pabiržė, Papilys), 480 kaimų, 58 viensėdžiai
|}

Gyventojai 

Biržų rajone 2007 m. buvo 33 498 gyventojų, 1 % visų Lietuvos gyventojų. Miesto gyventojų 53,7 %. Gyventojų tankumas 26 žm./km². Veikia 15 tradicinių religinių bendruomenių, iš kurių didžiausios katalikai, evangelikai reformatai ir evangelikai liuteronai.

Tautinė sudėtis

Pagal tikybą 
 Romos katalikai – 75,4 %
 evangelikai reformatai – 8,7 %
 evangelikai liuteronai – 0,4 %
 stačiatikiai – 0,4 %
 sentikiai – 0,2 %
 kiti – 0,4 %
 netikintys/nenurodė – 14,3 %

Žymūs žmonės 
 Alis Balbierius, poetas, publicistas
 Jurgis Bielinis, knygnešys
 Vytautas Bimba, krepšinio treneris, teisėjas
 Kazys Binkis, poetas, rašytojas, dramaturgas
 Romualdas Brazauskas, krepšinio arbitras
 Stanislovas Dagilis, poetas, vertėjas
 Borisas Dauguvietis, režisierius, pedagogas
 Vladas Garastas, krepšinio treneris, Kauno ir Biržų garbės pilietis
 Povilas Gasiulis, pedagogas, vertėjas, Biržų rajono politinis veikėjas
 Martynas Yčas, teisininkas, politikas, bankininkystės ir pramonės kūrėjas, publicistas, redaktorius, VDU ir VU garbės daktaras
 Alfonsas Jakubėnas, teisininkas, poetas, politinis veikėjas
 Kazys Jakubėnas, rašytojas, vertėjas, pasipriešinimo dalyvis
 Julius Janonis, poetas
 Irena Jašinskaitė, kalbininkė
 Petras Kalpokas, dailininkas–tapytojas, profesorius
 Povilas Karoblis, pedagogas, profesorius, treneris, Lietuvos sporto veikėjas
 Apolinaras Likerauskas, choro ir orkestro dirigentas, dainininkas (bosas), pedagogas
 Algirdas Linkevičius, krepšinio snaiperis
 Jonas Mekas, filmų kūrėjas, menininkas ir kuratorius, „amerikietiškojo avangardo kino krikštatėvis“
 Valentinas Mikelėnas, advokatas, teisėtyrininkas (civilistas ir procesualistas), VU profesorius
 Dalia Mikoliūnaitė, aktorė, „Teatriuko" trupės įkūrėja, vadovė
 Povilas Morkūnas, inžinierius, visuomenės veikėjas, Šiaulių miesto Garbės pilietis
 Jonas Nastopka, Lietuvos kariuomenės karininkas
 Leonardas Peseckas, lakūnas, pirmasis Lietuvos karo aviacijos majoras
 Vladas Rekašius, poetas, žurnalistas, vertėjas
 Adolfas Sabaliauskas (Žalia Rūta), kanauninkas, tautosakininkas, poetas, suomių epo „Kalevala“ vertėjas
 Žydrūnas Savickas, sportininkas, galiūnų sportas
 Petras Skodžius, rašytojas, žurnalistas, vertėjas, visuomenės veikėjas, Biržų garbės pilietis
 Austra Skujytė, sportininkė, lengvoji atletika
 Balys Sruoga, poetas, prozininkas, dramaturgas, teatrologas, literatūros ir tautosakos tyrinėtojas.
 Jonas Strielkūnas, Lietuvos poetas, vertėjas, publicistas
 Kazys Škirpa, pirmasis Lietuvos kariuomenės savanoris, pulkininkas, diplomatas, Lietuvių aktyvistų fronto įkūrėjas
 Veronika Šleivytė, dailininkė, tapytoja, grafikė, fotografė
 Matas Tamonis, energetikas, habilituotas technikos mokslų daktaras, profesorius
 Kazimieras Vasiliauskas, katalikų kunigas, monsinjoras.

Gyvenvietės 

Savivaldybės teritorijoje yra:
 2 miestai – Biržai ir Vabalninkas;
 4 miesteliai – Kupreliškis, Nemunėlio Radviliškis, Pabiržė ir Papilys;
 538 kaimai.

Didžiausios gyvenvietės (2021 m.):
 Biržai – 10734
 Biržai (kaimas) – 952
 Vabalninkas – 857
 Nemunėlio Radviliškis – 458
 Medeikiai – 421
 Kirdonys – 360
 Naciūnai – 339
 Papilys – 309
 Obelaukiai – 281
 Kilučiai – 274

Administracija 

Savivaldybės atstovaujamoji valdžia – Biržų rajono savivaldybės taryba, vykdomoji valdžia – Biržų rajono savivaldybės administracija.

Seniūnijos 

Rajone yra 8 seniūnijos (skliausteliuose – seniūno būstinė):
 Biržų miesto seniūnija (Biržai)
 Nemunėlio Radviliškio seniūnija (Nemunėlio Radviliškis)
 Pabiržės seniūnija (Pabiržė)
 Pačeriaukštės seniūnija (Pačeriaukštė)
 Papilio seniūnija (Papilys)
 Parovėjos seniūnija (Parovėja)
 Širvėnos seniūnija (Biržai)
 Vabalninko seniūnija (Vabalninkas)

Partnerystės ryšiai 

Miestai, su kuriais Biržų rajonas yra užmezgęs partnerystės ryšius:
  Tčevas, Lenkija
  Verderis, Vokietija
  Aizkrauklė, Latvija

Švietimas ir ugdymas 

2002 m. savivaldybėje buvo 1 gimnazija, 5 vidurinės mokyklos, 10 pagrindinių, 1 jaunimo, 19 pradžios mokyklų, 3 darželiai mokyklos, 5 lopšeliai-darželiai, muzikos mokykla, sporto mokykla. 2008 m. Biržų rajono savivaldybėje yra šios bendrojo lavinimo mokyklos:
 Biržų Atžalyno pagrindinė mokykla
 Biržų Aušros pagrindinė mokykla
 Biržų gimnazija
 Biržų Kaštonų pagrindinė mokykla
 Germaniškio pagrindinė mokykla
 Kratiškių pagrindinė mokykla
 Vaikų socializacijos centras Širvėna
 Kvetkų pagrindinė mokykla
 Medeikių pagrindinė mokykla
 Nemunėlio Radviliškio pagrindinė mokykla
 Pabiržės pagrindinė mokykla
 Papilio pagrindinė mokykla
 Pačeriaukštės Petro Poškaus pagrindinė mokykla
 Vabalninko Balio Sruogos gimnazija

Kultūra 
Savivaldybėje yra 20 kultūros centrų, 35 bibliotekos, Biržų krašto muziejus „Sėla“, Balio Sruogos, Boriso Dauguviečio memorialiniai muziejai.

Ekonomika 
Visoje Biržų rajono savivaldybėje pagaminama 0,7 % Lietuvos pramonės produkcijos. Daugiausia pramonės įmonių yra Biržuose, kur sukoncentruota lininių verpalų ir audinių (bendrovė „Siūlas“), alaus, duonos gamyba, medžio apdirbimas.

Žemės ūkio naudmenos užima 64,5 % teritorijos. 46,9 % pasėlių yra javai, 2,6 % bulvės, dar auginami pašariniai augalai, linai, cukriniai runkeliai. Savivaldybės teritorijoje išauginama 2,3 % visų Lietuvos javų, 3,5 % linų pluošto, 1,6 % cukrinių runkelių, 1,8 % bulvių (2000 m.). Išplėtota ekologinė žemdirbystė, veikia Tatulos programa. 2000 m. pagaminta 2 % Lietuvos gyvulininkystės produkcijos (2,3 % pieno).

Susisiekimas 
Per Biržų rajono savivaldybę eina plentai Biržai-Rokiškis, Biržai-Kupiškis, Biržai-Pasvalys. 1977 m. nutiestas naftotiekis Navapolackas–Ventspilis–Mažeikiai dėl gedimų Rusijoje uždarytas. Veikia dujotiekio atšaka Vilnius-Ryga, elektros tiekimo linija Panevėžys-Pliavinios. Siaurasis geležinkelis Biržai-Panevėžys nebenaudojamas.

Šaltiniai

Nuorodos 

 Savivaldybės tinklalapis
 Pabiržės miestelio tinklalapis